D Chernstadt vo Rhyfälde het e jungi Gschicht, un isch ersch  1922 gründet worde. D Gegend sälber, un vorallem di nüün alte Dörfer, het aber e vil lengri Gschicht. Scho in de Staizit hen Mensche am Dinkelberg gläbt, un au wääred de Kelte- un Römerzit isch d Gegend bsiidlet gsi. Des zeige mehreri Fünd vo Greber un römischi Gutshöf. Im spööte 5. Joorhundert isch d Rhyebeni un de Dinkelberg deno vo de Alamanne bsiidlet worde. Zum erschte Mool erwäänt werde d Dörfer im 8. Joorhundert, wo alemannischi Adlige Schenkige aa s Chloschter St. Galle gmacht hen. Nollinge isch 752 als Lolincas zum erschte Mool belait, un 754 werde Warbinbach (Warmbach) un Minsilido (Meisele) erwäänt. Herte wird 807 als Hertum, Nordschwoobe im frie 12. Joorhundert als Nortsuuaben, Bügge 1218 als Buchein, Eiggsle 1242 als Eichissol un Rietmatte un Charsau als Karlesouwe erwäänt, sin aber wohl glych alt wie di andre Dörfer. Bi Adelhuuse un Dägerfälde isch di erschti Erwäänig nit klar, usserdäm hets wytri Dörfer wie Gelke un Hagebach gee, wo aber hüt verschwunde sin. St. Galle het spööter aber syn Yyfluss wiider verlore, so dass verschidni Herrscher e Roll gspiilt hen. Ab 980 sin d Groofe vo Rhyfälde in Erschiinig träte, wo uff de linke Rhysyte e Burg baut hen, un 1130 hen d Zähringer d Stadt Rhyfälde gründet. 1202 werde d Groofe vo Nollinge zum erschte Mool erwäänt, un ab 1285 isch d Kommende Bügge vum Dütschritter-Orde de wichtigscht Grundbsitzer. 1265 hen d Habsburger d Burg Herteberg zum Schutz vo de Herrschaft errichtet, wo 1268 vo de Basler zum Deil un 1356 dur s Basler Erdbebe völlig zerstört worde isch. 1330 isch d Herrschaft Rhyfälde deno in de Bsitz vo de Habsburger cho, wo en mit Unterbrechige bis 1805 bhalte hen. Z Warmbach un Herte sin usserdäm d Johanniter syt 1304 wichtigi Grundbsitzer gsi. Dernäbe sin mehreri örtlichi Adelsgschlächter bekannt.